Anne Hidalgo

**Ana María ”Anne” Hidalgo Aleu** (s. 19. kesäkuuta 1959) on espanjalaissyntyinen ranskalainen poliitikko. Hän toimi Pariisin pormestarina vuosina 2014–2026. Tässä virassa hän oli ensimmäinen nainen. Aikaisemmin hän toimi kulttuurin ja median valtiosihteerinä. Puoluekannaltaan hän edustaa sosialistista puoluetta.

## Tausta ja yksityiselämä
Hidalgo syntyi San Fernandon kaupungissa, Espanjan eteläosassa. Perheeseen kuuluivat vanhemmat ja tyttäret Anne ja Marie. Perhe muutti Ranskaan vuonna 1961 paremman elämän toivossa. Hidalgon vanhemmat muuttivat sittemmin takaisin Espanjaan.

Hidalgo opiskeli aluksi oikeustiedettä, mutta vaihtoi sosiaalitieteisiin, joista hänellä on maisterintutkinto. Tämän jälkeen hän on työskennellyt mm. Ranskan työoloja valvovassa virastossa. 

Hidalgolla on sekä Espanjan että Ranskan kansalaisuus. Hänen Ranskan kansalaisuuden, jonka hän sai hakemuksella ollessaan 14-vuotias, yhteydessä saamansa naturalisaatiotodistus on näytillä pariisilaisessa maahanmuuttomuseossa.

## Poliittinen ura
Ensimmäisen kerran poliittiseen luottamustehtävään Hidalgo valittiin vuonna 2001, kun hänet valittiin Pariisin kaupunginvaltuustoon 15. kaupunkipiiristä. Kolme vuotta myöhemmin Hidalgo valittiin Île-de-Francen aluevaltuustoon. Vuosina 2001–2008 Hidalgo toimi Pariisin varapormestarina, jonka vastuualueena oli sukupuolten välinen tasa-arvo.

Pariisin pormestariksi Hidalgo valittiin ensimmäistä kertaa vuoden 2014 vaaleissa. Hän uusi paikkansa vuoden 2020 vaaleissa.

Lokakuussa 2021 sosialistit valitsivat Hidalgon puolueen ehdokkaaksi vuoden 2022 presidentinvaaleissa. Itse vaaleissa Hidalgo sai ensimmäisellä kierroksella vain 1,75 % ja karsiutui pois.

Hidalgo oli näkyvästi esillä Pariisin vuoden 2024 kesäolympialaisten valmistelussa. Hän muun muassa lupasi uida Seinin yli todistaakseen, että joki oli puhdistettu niin huolellisesti, että siinä uiminen olisi turvallista. Hän lunasti lupauksensa 17. heinäkuuta 2024, mutta kisajärjestäjät päätyivät kuitenkin perumaan joessa kaavaillut tapahtumat 11 päivää myöhemmin. Marraskuussa 2023 Hidalgo vieraili Ranskan Polynesiassa, mitä hänen poliittiset vastustajansa väittivät lomaksi. Hidalgo julkaisi myöhemmin listan tapaamisista, joihin oli osallistunut. Näihin ei kuitenkaan kuulunut käynti Tahitilla, jossa järjestettiin olympialaisten surffausosuus. 

Marraskuussa 2024 Hidalgo kertoi, ettei ole ehdolla enää kolmannelle kaudelle pormestariksi vuoden 2026 kuntavaaleissa. Hän mainitsi mieleiseksi seuraajakseen senaattori Rémi Féraudin. 

### Poliittisia kantoja
Hidalgon pyrkimyksensä kieltää yksityisautoilu Pariisin keskustasta on herättänyt sekä ihailua että kiukkua.

## Kunnianosoitukset

*  Kunnialegioonan ritari (Ranska, 2012)
*  Kansallinen ansioritarikunnan upseeri (Ranska, 2016)
*  Siviilimeriitin ritarikunnan suurristi (Espanja, 2015)
*  Isabella Katolilaisen ritarikunnan komentaja (Espanja, 2010)
*  Nousevan auringon ritarikunta kultasäteiden kaulanauhalla (Japani, 2021)
*  Asteekkikotkan ritarikunta rintasoljella (Meksiko, 2016)
*  Leijonan kansallinen ritarikunnan suurupseeri (Senegal, 2016)
*  Pohjantähti-ritarikunnan komentaja (Ruotsi, 2014)
*  Ruhtinatar Olgan ritarikunnan 3. luokka (Ukraina, 2026)

## Lähteet

## Aiheesta muualla